奉和郎中遊仙山四瀑布兼寄李吏部包祕監判官
作者：孟翔
朝代：唐

paragraphs: 昔人恣探討，飛流稱石門。
安知郡城側，別有神泉源。
疏鑿意大禹，勤求聞軒轅。
悠悠幾千歲，翳薈羣木繁。
奇狀出蔽蔓，勝概畢討論。
沿崖百丈落，奔注當空翻。
下如散雨足，上擬屯雲根。
變態凡幾處，靜神竟朝昏。
渴賢寄珠玉，受馥尋蘭蓀。
蘿蔦罥紫綬，巖隈駐朱轓。
方思謝康樂，好事名空存。